কালুসা

**কালুসা** ( , কালুসা: *ka(ra)luś(i)) নেটিভ আমেরিকান জনগোষ্ঠী ছিল যারা ফ্লোরিডার দক্ষিণ-পশ্চিম উপকূলে বসবাস করত। কালুসা সমাজ এভারগ্লেডস অঞ্চলের প্রাচীন জনগোষ্ঠী থেকে বিকশিত হয়। ইউরোপীয়দের আগমনের বহু হাজার বছর আগেই এই অঞ্চলে বিভিন্ন আদিবাসী সংস্কৃতি বিদ্যমান ছিল।

১৬ ও ১৭ শতকে ইউরোপীয়দের সঙ্গে যোগাযোগের সময় ঐতিহাসিক কালুসারা ছিল কালুসাহাচি সংস্কৃতির জনগণ। তারা কৃষির পরিবর্তে নদীমুখ ও উপকূলীয় মৎস্যসম্পদের ওপর নির্ভর করে একটি জটিল সংস্কৃতি গড়ে তোলে। তাদের প্রধান শহর কালোস সম্ভবত মাউন্ড কিতে অবস্থিত ছিল এবং তাদের ভূখণ্ড কমপক্ষে শার্লট হারবার থেকে মার্কো দ্বীপ পর্যন্ত বিস্তৃত ছিল। স্প্যানিয়ার্ড হার্নান্দো দে এসকালান্তে ফন্তানেদা যিনি ১৫৪৫ থেকে ১৫৬৬ সাল পর্যন্ত ফ্লোরিডার আদিবাসীদের হাতে বন্দি ছিলেন। কালুসা রাজ্যকে শার্লট হারবারের মুখে তানপা থেকে উপকূল বরাবর মার্কো দ্বীপের দক্ষিণ প্রান্তের মুসপা পর্যন্ত এবং ভেতরে লেক মায়াইমির (লেক ওকিচোবি) তীরবর্তী গুয়াকাতা পর্যন্ত বিস্তৃত বলে বর্ণনা করেন। ইউরোপীয় যোগাযোগের সময় দক্ষিণ ফ্লোরিডায় তাদের জনঘনত্ব ছিল সর্বাধিক। সেই সময় মোট জনসংখ্যার হিসাব আনুমানিক ১০,০০০ থেকে তার কয়েকগুণ পর্যন্ত ধরা হয়। যদিও এই অনুমানগুলো নিশ্চিত নয়।

কালুসাদের রাজনৈতিক প্রভাব ও নিয়ন্ত্রণ দক্ষিণ ফ্লোরিডার অন্যান্য জনগোষ্ঠীর ওপরও বিস্তৃত ছিল যার মধ্যে লেক ওকিচোবি এলাকার মায়াইমি এবং উপদ্বীপের দক্ষিণ-পূর্ব উপকূলের টেকুয়েস্তা ও জায়েগা অন্তর্ভুক্ত। তাদের প্রভাব সম্ভবত ফ্লোরিডার মধ্য-পূর্ব উপকূলের আইস জনগোষ্ঠীর ওপরও বিস্তৃত ছিল। ইউরোপীয়দের সঙ্গে যোগাযোগের ফলে রোগ ও সহিংসতার মাধ্যমে কালুসারা বিলুপ্ত হয়ে যায়।

## সংস্কৃতি

প্রাথমিক স্প্যানিশ ও ফরাসি সূত্রে এই জনগোষ্ঠী তাদের প্রধান শহর এবং তাদের প্রধানকে *কালোস*, *কালুস*, *কালুস* ও *কার্লোস* নামে উল্লেখ করা হয়েছে। ১৬ শতকে কালুসাদের হাতে বন্দি থাকা এক স্প্যানিয়ার্ড হার্নান্দো দে এসকালান্তে ফন্তানেদা লিখেছেন যে তাদের ভাষায় *কালুসা* শব্দের অর্থ 'হিংস্র মানুষ'। ১৯ শতকের শুরুতে এই অঞ্চলের অ্যাংলো-আমেরিকানরা জনগোষ্ঠীটির জন্য *কালুসা* নামটি ব্যবহার করতে শুরু করে। এই নামটি এসেছে মভস্কোগি ও মিকাসুকি ভাষার (বর্তমান সেমিনোল ও মিকোসুকি জাতির ভাষা) একটি জাতিনাম থেকে যা কালুসাহাচি নদীর আশপাশে বসবাসকারী জনগণের জন্য ব্যবহৃত হতো (এটি ক্রিক ভাষা থেকেও উদ্ভূত)।

১৫৬০-এর দশকের শেষ দিকে কালুসাদের মধ্যে কর্মরত এক যেসুইট মিশনারি হুয়ান রোগেল প্রধানের নাম কার্লোস হিসেবে উল্লেখ করেন, তবে তিনি লিখেছেন যে রাজ্যের নাম ছিল এস্কাম্পাবা যার একটি বিকল্প বানান *এস্কাম্পাহা*। রোগেল আরও জানান যে প্রধানের আসল নাম ছিল *কালুস* এবং স্প্যানিয়ার্ডরা সেটি পরিবর্তন করে *কার্লোস* করেছে। মার্কোয়ার্ড ১৫৭০-এর দশকের একটি বক্তব্য উদ্ধৃত করেন যেখানে বলা হয়েছে কার্লোস উপসাগর আদিবাসী ভাষায় এস্কাম্পাবা নামে পরিচিত এই শহরের কাসিকের নাম অনুসারে। যিনি পরে সম্রাটের প্রতি ভক্তিবশত নিজেকে কার্লোস নামে ডাকতে শুরু করেন (চার্লস পঞ্চম)। *এস্কাম্পাবা* সম্ভবত *স্টাপাবা* নামের একটি স্থানের সঙ্গে সম্পর্কিত যা ১৬ শতকের শুরুর একটি মানচিত্রে এই অঞ্চলে চিহ্নিত করা হয়েছে।

## উৎপত্তি

প্যালিও-ইন্ডিয়ানরা অন্তত ১২,০০০ বছর আগে বর্তমান ফ্লোরিডা অঞ্চলে প্রবেশ করে। খ্রিস্টপূর্ব প্রায় ৫০০০ সালের দিকে মানুষ জলাভূমির কাছাকাছি গ্রামে বসবাস শুরু করে। পছন্দের বসতিস্থানগুলোতে সম্ভবত একাধিক প্রজন্ম ধরে মানুষ বসবাস করত। খ্রিস্টপূর্ব আনুমানিক ৩০০০ সালের মধ্যে ফ্লোরিডার জলবায়ু বর্তমান অবস্থায় পৌঁছে যায় এবং সমুদ্রপৃষ্ঠ বর্তমান স্তরের কাছাকাছি উঠে আসে। মানুষ সাধারণত মিঠা পানি ও লবণাক্ত পানির উভয় ধরনের জলাভূমিতেই বসবাস করত। ঝিনুক ও শামুকের ওপর নির্ভরশীলতার কারণে এই সময়ে তারা বড় বড় খোলার মিডেন জমা করে। বহু মানুষ আনুষ্ঠানিক মাটির ঢিবি সংবলিত বড় গ্রামে বাস করত। যেমন হর্‌স দ্বীপ। খ্রিস্টপূর্ব ২০০০ সালের মধ্যে ফ্লোরিডায় মৃৎপাত্র পোড়ানো শুরু হয়।

খ্রিস্টপূর্ব আনুমানিক ৫০০ সালের মধ্যে ফ্লোরিডা জুড়ে অপেক্ষাকৃত একরূপ প্রাচীন যুগের প্রত্নতাত্ত্বিক সংস্কৃতি ভেঙে আরও স্বতন্ত্র আঞ্চলিক সংস্কৃতিতে রূপ নিতে শুরু করে। পরে কালুসারা যে অঞ্চলে বসবাস করেছিল সেখানে প্রাচীন যুগের কিছু প্রত্নবস্তু পাওয়া গেছে যার মধ্যে একটি স্থানকে প্রারম্ভিক প্রাচীন যুগের বলে শ্রেণিবদ্ধ করা হয়েছে এবং যার তারিখ খ্রিস্টপূর্ব ৫০০০ সালেরও আগের। খ্রিস্টপূর্ব ৩৫০০ সালের আগেই মানুষ শার্লট হারবার এলাকার জলজ সম্পদ ব্যাপকভাবে ব্যবহার করার প্রমাণ পাওয়া যায়। খ্রিস্টপূর্ব আনুমানিক ৫০০ সালের দিকে এই অঞ্চলে প্রারম্ভিক গ্লেডস সংস্কৃতি সম্পর্কিত অলংকরণহীন মৃৎপাত্র দেখা যায়। খ্রিস্টাব্দ আনুমানিক ৫০০ সালের দিকে গ্লেডস ধারার থেকে পৃথক এক ধরনের মৃৎপাত্রের বিকাশ ঘটে যা কালুসাহাচি সংস্কৃতির সূচনা নির্দেশ করে। এই সংস্কৃতি প্রায় ১৭৫০ সাল পর্যন্ত স্থায়ী ছিল এবং এর অন্তর্ভুক্ত ছিল ঐতিহাসিক কালুসা জনগণ। খ্রিস্টাব্দ ৮৮০ সালের মধ্যে উচ্চ জনঘনত্বসম্পন্ন একটি জটিল সমাজ গড়ে ওঠে। কালুসাহাচি সংস্কৃতির পরবর্তী পর্যায়গুলো প্রত্নতাত্ত্বিক নথিতে অন্যান্য ধারার মৃৎপাত্রের আবির্ভাবের মাধ্যমে চিহ্নিত করা যায়।

কালুসাহাচি সংস্কৃতি ফ্লোরিডার পশ্চিম উপকূলে এস্টেরো উপসাগর থেকে শার্লট হারবার পর্যন্ত এবং ভেতরে প্রায় লেক ওকিচোবি পর্যন্ত বিস্তৃত ছিল যা আনুমানিকভাবে বর্তমান শার্লট ও লি কাউন্টির এলাকাকে অন্তর্ভুক্ত করে। ইউরোপীয়দের সঙ্গে প্রথম যোগাযোগের সময় এই কালুসাহাচি সংস্কৃতি অঞ্চলই কালুসা আধিপত্যের কেন্দ্র গঠন করেছিল। এই সময়ে মৎস্যসম্পর্কিত প্রত্নবস্তুর ধীরে ধীরে পরিবর্তন দেখা যায়। তবে এমন কোনো স্পষ্ট ধারাবিচ্ছেদ নেই যা জনসংখ্যা প্রতিস্থাপনের ইঙ্গিত দেয়।

খ্রিস্টাব্দ ৫০০ থেকে ১০০০ সালের মধ্যে এই অঞ্চলে প্রচলিত অলংকরণহীন বালু মিশ্রিত মৃৎপাত্রের পরিবর্তে বেল গ্লেড সমতল মৃৎপাত্র ব্যবহৃত হতে শুরু করে। এই মৃৎপাত্র তৈরি হতো এমন কাদামাটি দিয়ে যাতে মিঠা পানির স্পঞ্জ থেকে প্রাপ্ত স্পিকিউল থাকত এবং এটি প্রথমে লেক ওকিচোবির আশপাশের অভ্যন্তরীণ এলাকায় পাওয়া যায়। এই পরিবর্তন হয়তো মানুষের অভ্যন্তরীণ অঞ্চল থেকে উপকূলীয় অঞ্চলে অভিবাসনের ফল অথবা বাণিজ্য ও সাংস্কৃতিক প্রভাবের প্রতিফলন। এরপর মৃৎপাত্রের ধারায় খুব সামান্য পরিবর্তন ঘটে। ইউরোপীয় যোগাযোগের অন্তত ১,০০০ বছর আগে থেকেই এবং সম্ভবত আরও দীর্ঘ সময় ধরে এই অঞ্চলে বসবাসকারী জনগণেরই বংশধর ছিল কালুসারা।

## সমাজ

[thumb|right|250px|[ফ্লোরিডা প্রাকৃতিক ইতিহাস জাদুঘরে প্রদর্শিত এক কালুসা প্রধানের ডায়োরামা]]
কালুসাদের সমাজ ছিল স্তরবিন্যস্ত। স্প্যানিশ পরিভাষায় এতে সাধারণ মানুষ ও অভিজাত শ্রেণি অন্তর্ভুক্ত ছিল। যদিও এমন কোনো প্রমাণ নেই যে কালুসাদের মধ্যে প্রাতিষ্ঠানিক দাসপ্রথা ছিল। গবেষণায় দেখা যায় তারা বন্দিদের শ্রমের কাজে অথবা কখনো কখনো বলিদানে ব্যবহার করত। কয়েকজন নেতা গোটা গোষ্ঠী শাসন করতেন এবং কালুসা জনগণের সংখ্যাগরিষ্ঠ অংশের শ্রমের ওপর নির্ভর করেই তারা শাসন পরিচালনা করতেন। এই নেতাদের মধ্যে ছিলেন সর্বোচ্চ প্রধান বা রাজা, একজন সামরিক নেতা এবং একজন প্রধান পুরোহিত।

কালুসাদের রাজধানী এবং শাসনকেন্দ্র ছিল বর্তমান ফ্লোরিডার এস্টেরোরের নিকটবর্তী মাউন্ড কি। ১৫৬৬ সালের একটি প্রত্যক্ষদর্শী বিবরণে মাউন্ড কিতে অবস্থিত রাজার ঘরের কথা উল্লেখ করা হয়েছে যা এত বড় ছিল যে এর ভেতরে ২,০০০ মানুষ দাঁড়াতে পারত।

১৫৬৪ সালের একটি স্প্যানিশ সূত্র অনুযায়ী, পুরোহিত ছিলেন প্রধানের পিতা এবং সামরিক নেতা ছিলেন তার চাচাতো ভাই। স্প্যানিশরা সর্বোচ্চ প্রধানের পদে উত্তরাধিকার সূত্রে ক্ষমতা হস্তান্তরের চারটি ঘটনার নথি রেখেছে। যেখানে অধিকাংশ নাম স্প্যানিশ রূপে লিপিবদ্ধ করা হয়েছে। সেনকুয়েনে (Senquene) তার অজ্ঞাতনামা ভাইয়ের স্থলাভিষিক্ত হন এবং পরে তার পুত্র কার্লোস ক্ষমতায় আসেন। কার্লোসের পর তার চাচাতো ভাই (এবং শ্যালক) ফেলিপে (Felipe) প্রধান হন এবং এরপর কার্লোসের আরেক চাচাতো ভাই পেদ্রো (Pedro) ক্ষমতায় অধিষ্ঠিত হন। স্প্যানিশদের মতে প্রধানের জন্য তার বোনকে স্ত্রী হিসেবে গ্রহণ করা প্রত্যাশিত ছিল।

আধুনিক প্রত্নতত্ত্ববিদ ম্যাকমাহন ও মারকোয়ার্ড্ট মনে করেন এই বক্তব্যটি সম্ভবত একই গোত্রের বোনকে বিয়ে করার নিয়ম সম্পর্কে একটি ভুল বোঝাবুঝির ফল। প্রধানরা অধীনস্থ শহর ও মিত্র গোত্রের নারীদেরও বিয়ে করতেন। জোট সুদৃঢ় করার জন্য এই বিবাহনীতির একটি উদাহরণ দেখা যায় ১৫৬৬ সালে যখন কার্লোস স্প্যানিশ অভিযাত্রী পেদ্রো মেনেন্দেজ দে আভিলেসকে তার বোন আন্তোনিয়ার সঙ্গে বিয়ের প্রস্তাব দেন।

## বস্তুগত সংস্কৃতি

### খাদ্যাভ্যাস

উপকূল ও নদীমোহনাগুলির ধারে বসবাসকারী কালুসাদের খাদ্যতালিকা প্রধানত মাছনির্ভর ছিল। বিশেষ করে পিনমাছ (*[[লাগোডন রম্বয়েডস]]*), পিগমাছ বা রেডমাউথ গ্রান্ট (*[[হেমুলিডি| অর্থোপ্রিস্টিস]] ক্রিসোপ্টেরা*) এবং হার্ডহেড ক্যাটফিশ (*অ্যারিওপসিস ফেলিস*) ছিল তাদের প্রধান খাদ্য। এই ছোট মাছগুলোর সঙ্গে তারা বড় আকারের অস্থিযুক্ত মাছ, হাঙর, রে, শামুক-ঝিনুক, কাঁকড়া-চিংড়ি জাতীয় প্রাণী, হাঁস, সমুদ্র কচ্ছপ, স্থলজ কচ্ছপ এবং স্থলজ প্রাণীও খেত।

১৫৬৬ সালে পেদ্রো মেনেন্দেজ দে আভিলেস কালুসাদের কাছে গেলে তারা স্প্যানিশদের কেবল মাছ ও ঝিনুক পরিবেশন করেছিল। উপকূলবর্তী একটি বসতিস্থল ওয়াইটম্যান সাইট (সানিবেল দ্বীপে অবস্থিত) থেকে পাওয়া প্রাণীজ অবশেষ বিশ্লেষণ করে দেখা গেছে যে খাদ্য থেকে প্রাপ্ত প্রাণিজ শক্তির ৯৩% এরও বেশি এসেছিল মাছ ও শামুক-ঝিনুক থেকে, স্তন্যপায়ী প্রাণী থেকে এসেছিল ৬% এর কম এবং পাখি ও সরীসৃপ থেকে এসেছে ১% এরও কম। এর বিপরীতে একটি অভ্যন্তরীণ স্থানে প্ল্যাট দ্বীপে স্তন্যপায়ী প্রাণী (মূলত হরিণ) প্রাণিজ শক্তির ৬০% এর বেশি জোগান দিয়েছিল আর মাছ দিয়েছিল প্রায় ২০%। ফ্লোরিডায় পরিচিত প্রাচীনতম অ্যাকুয়াকালচার কালুসা রাজ্যেই চর্চা করা হতো।

কিছু গবেষকের মতে কালুসারা ভুট্টা ও *[[জামিয়া ইন্টিগ্রিফোলিয়া]]* (কুন্টি) চাষ করত। তবে উইডমার যুক্তি দেন যে ভুট্টা চাষের প্রমাণ নির্ভর করে এই ধারণার ওপর যে নারভায়েজ ও দে সোটো অভিযাত্রা টাম্পা উপসাগর নয় বরং শার্লট হারবারে নেমেছিল যা বর্তমানে সাধারণভাবে গ্রহণযোগ্য নয়। কালুসা সম্পর্কিত কোনো প্রত্নস্থলে জামিয়ার পরাগ পাওয়া যায়নি এবং এই উদ্ভিদটি সেই জলাভূমিতে জন্মায় না যা কালুসা পরিবেশের অধিকাংশ জুড়ে ছিল।

মারকোয়ার্ড্ট উল্লেখ করেন যে স্প্যানিশরা কৃষি সরঞ্জাম দেওয়ার প্রস্তাব দিলে কালুসারা তা প্রত্যাখ্যান করে। কারণ তাদের এসবের প্রয়োজন ছিল না। কালুসারা বিভিন্ন বন্য বেরি, ফল, বাদাম, শিকড় ও অন্যান্য উদ্ভিদাংশ সংগ্রহ করত। উইডমার জর্জ মারডকের হিসাব উদ্ধৃত করে বলেন যে কালুসা খাদ্যের মাত্র প্রায় ২০% বন্য উদ্ভিদ থেকে আসত। যদিও ওয়াইটম্যান সাইটে উদ্ভিজ্জ খাদ্যের প্রমাণ মেলেনি। সানিবেল দ্বীপ ও উসেপ্পা দ্বীপে খননের ফলে প্রমাণ পাওয়া গেছে যে তারা ক্যাবেজ পাম, কাঁটাযুক্ত নাশপাতি, হগ প্লাম, একর্ন, বন্য পেঁপে ও মরিচ খেত। এছাড়া প্রমাণ পাওয়া যায় যে প্রায় ২,০০০ বছর আগেই কালুসারা *[[Cucurbita pepo]]* প্রজাতির লাউ ও বোতল লাউ চাষ করত যেগুলো জালের ভাসমান অংশ ও পানিপাত্র হিসেবে ব্যবহৃত হতো।

### উপকরণ

right|thumb|220px|কালুসাদের তৈরি কুমিরের মাথার খোদাই
কালুসারা তাদের অধিকাংশ মাছ ধরত জালের মাধ্যমে। জালগুলো নির্দিষ্ট মানের ফাঁস দিয়ে বোনা হতো এবং ঋতুভেদে ভিন্ন ভিন্ন ফাঁসের জাল ব্যবহার করা হতো যাতে সর্বাধিক ও উপযোগী মাছ ধরা যায়। জাল বোনার জন্য তারা হাড় ও শাঁসের তৈরি মাপযন্ত্র ব্যবহার করত। চাষ করা লাউ জালের ভাসা হিসেবে ব্যবহৃত হতো এবং ঝিনুকের খোলস দিয়ে তৈরি হতো ভার ও ডুবনী। এছাড়াও তারা বর্শা, হুক ও গলার ফাঁদ ব্যবহার করত। প্রতিবেশী মুস্পা গোত্রের অঞ্চলে অবস্থিত কি মার্কোতে ভালোভাবে সংরক্ষিত জাল, ভাসা ও হুক পাওয়া গেছে।

ঝিনুকের খোলস ও কাঠ দিয়ে আঘাত ও পেষণ করার সরঞ্জাম তৈরি করা হতো। ঝিনুকের খোলস ও হাঙরের দাঁত দিয়ে ঘষা কাটা, খোদাই ও উৎকীর্ণ কাজ করা হতো। কালুসারা পাম আঁশ দিয়ে দড়ি ও জাল বুনত। এছাড়া ক্যাবেজ পাম পাতার আঁশ, পামেটো কাণ্ড, স্প্যানিশ মস, মিথ্যা সিসাল  এবং সাইপ্রেস ও উইলো গাছের ছাল থেকেও দড়ি তৈরি করা হতো। তারা কাঠ ও দড়ি দিয়ে মাছের ফাঁদ, বাঁধ এবং মাছ আটকানোর ঘেরা তৈরি করত।

পাওয়া কাঠের নিদর্শনের মধ্যে রয়েছে বাটি, কানের অলংকার, মুখোশ, ফলক, আলংকারিক মানদণ্ড এবং সূক্ষ্মভাবে খোদাই করা হরিণের মাথা। এসব ফলক ও বস্তু প্রায়ই রঙ করা হতো। এখনো পর্যন্ত কোনো কালুসা ডাগআউট ক্যানো পাওয়া যায়নি। তবে অন্যান্য ফ্লোরিডা গোত্রের মতো তারা সাইপ্রেস বা পাইন কাঠ দিয়ে এমন নৌকা বানাতে পারত। নৌকার মাঝখান পোড়ানো হতো এবং পরে শক্ত শাঁসের সরঞ্জাম দিয়ে পোড়া অংশ কেটে ফেলা হতো। ১৯৫৪ সালে ম্যারাথন, ফ্লোরিডাের একটি মধ্যবিদ্যালয়ের খননের সময় একটি ডাগআউট ক্যানো পাওয়া যায় যা বর্তমানে ক্রেন পয়েন্ট মিউজিয়াম অ্যান্ড নেচার সেন্টারে প্রদর্শিত এবং অস্থায়ীভাবে কালুসাদের সঙ্গে যুক্ত করা হয়েছে।

### বাসস্থান

কালুসারা বড় আকারের সামষ্টিক ঘরে বাস করত, যেগুলো ছিল দুই তলা বিশিষ্ট। ১৫৬৬ সালে রাজধানী সফরের সময় পেদ্রো মেনেন্দেজ দে আভিলেস প্রধানের ঘরটিকে এমন বড় বলে বর্ণনা করেন যে সেখানে অনায়াসে ২,০০০ মানুষ থাকতে পারত যা থেকে বোঝা যায় এটি সভাগৃহ হিসেবেও ব্যবহৃত হতো। আনুষ্ঠানিক সাক্ষাতে প্রধান উঁচু আসনে বসতেন। তার চারপাশে ৫০০ প্রধান পুরুষ থাকত আর তার বোন-স্ত্রী আরেক উঁচু আসনে বসে থাকতেন এবং চারপাশে ৫০০ নারী। প্রধানের ঘরে দুটি বড় জানালা ছিল যা দেয়ালের অস্তিত্ব নির্দেশ করে। ১৬৯৭ সালে প্রধানের ঘরে থাকা পাঁচজন ফ্রায়ার অভিযোগ করেন যে ছাদ দিয়ে বৃষ্টি, রোদ ও শিশির ঢুকত। প্রধানের ঘর এবং সম্ভবত কালোসের অন্যান্য ঘর মাটির ঢিবির ওপর নির্মিত ছিল। ১৬৯৭ সালের একটি স্প্যানিশ প্রতিবেদনে কালোস রাজধানীতে ১৬টি ঘর ও প্রায় ১,০০০ বাসিন্দার উল্লেখ রয়েছে।

### পোশাক এবং ব্যক্তিগত সাজসজ্জা

[thumb|right|[কি মার্কোতে খননকৃত মুখোশের জলরঙ চিত্র যা কালুসা বা ঘনিষ্ঠ কোনো জনগোষ্ঠীর তৈরি]]
কালুসারা খুবই অল্প পোশাক পরত। পুরুষরা হরিণের চামড়ার ব্রীচক্লথ পরত। নারীদের পোশাক সম্পর্কে স্প্যানিশ সূত্রে কম তথ্য পাওয়া যায়। সে সময় ফ্লোরিডার অধিকাংশ আদিবাসী নারী স্প্যানিশ মস দিয়ে তৈরি স্কার্ট পরত। কালুসারা নিয়মিত শরীর রং করত তবে তারা উল্কি করত না। পুরুষরা লম্বা চুল রাখত। মিশনারিরা মনে করত, কোনো কালুসা পুরুষ খ্রিস্টধর্ম গ্রহণ করে চুল কাটলে তা হবে এক বড় ত্যাগ। অলংকার সম্পর্কে খুব কম তথ্য রয়েছে। ১৫৬৬ সালে মেনেন্দেজ দে আভিলেসের সফরের সময় প্রধানের স্ত্রীকে গলায় মুক্তা, মূল্যবান পাথর ও সোনার দানা পরতে দেখা যায়। প্রধানের উত্তরাধিকারীর কপালে সোনার অলংকার ও পায়ে পুঁতির মালা ছিল।

অনুষ্ঠানিক ও শৈল্পিক মুখোশ আবিষ্কৃত হয়েছে যেগুলোর বর্ণনা প্রথম স্প্যানিশদের লেখাতেও আছে। কিছু মুখোশে দড়ি ও কব্জাযুক্ত চলমান অংশ ছিল যা পরিধানকারীকে মুখোশের চেহারা বদলাতে দিত।

### বিশ্বাস

কালুসারা বিশ্বাস করত যে তিনটি অতিপ্রাকৃত সত্তা বিশ্ব শাসন করে। মানুষের তিনটি আত্মা রয়েছে এবং মৃত্যুর পর আত্মা প্রাণীতে প্রবেশ করে। সবচেয়ে শক্তিশালী সত্তা ভৌত জগৎ শাসন করত, দ্বিতীয়টি মানব সরকার পরিচালনা করত। আর তৃতীয়টি যুদ্ধে সহায়তা করত ও বিজয়ী নির্ধারণ করত। তিন আত্মা ছিল চোখের মণি, ছায়া ও প্রতিবিম্ব। চোখের মণির আত্মা মৃত্যুর পর দেহের সঙ্গে থাকত এবং কবরের পাশে তার সঙ্গে যোগাযোগ করা হতো। অন্য দুই আত্মা প্রাণীতে প্রবেশ করত। যদি সেই প্রাণী মারা যেত আত্মা আরও নিম্নতর প্রাণীতে চলে যেত এবং শেষে বিলুপ্ত হতো।

কালুসা আচার-অনুষ্ঠানে পুরোহিতদের শোভাযাত্রা ও গান গাওয়া নারীরা অংশ নিত। পুরোহিতরা খোদাই করা মুখোশ পরত যা অন্য সময় মন্দিরের দেয়ালে ঝোলানো থাকত। হার্নান্দো দে এসকালান্তে ফন্তানেদা শিংযুক্ত শয়তানের আকৃতির যাদুকরদের বর্ণনা দেন যারা চার মাস ধরে পশুর মতো চিৎকার করতে করতে শহর জুড়ে দৌড়াত।

স্প্যানিশদের ধর্মান্তর প্রচেষ্টা সত্ত্বেও কালুসারা তাদের বিশ্বাসে অটল ছিল। অভিজাতরা রূপান্তর প্রতিরোধ করত কারণ তাদের ক্ষমতা দেবতা ও জনগণের মধ্যস্থতাকারী হিসেবে অবস্থানের ওপর নির্ভর করত। ধর্মান্তর তাদের কর্তৃত্ব ধ্বংস করত। প্রায় ২০০ বছর ধরে তারা স্প্যানিশদের শারীরিক ও ধর্মীয় আগ্রাসন প্রতিহত করে। শেষ পর্যন্ত রোগে দুর্বল হয়ে পড়ার পর ১৮ শতকের শুরুতে তারা ক্রিক ও ইয়ামাসি হামলাকারীদের দ্বারা ধ্বংস হয়।

প্রমাণ রয়েছে যে কালুসারা তাদের মৃতদের ঢিবিতে সমাধিস্থ করত। মৃত্যুর পর দেহ শবঘরে রাখা হতো যাতে মাংস স্বাভাবিকভাবে ঝরে যায় অথবা কোনো ওঝা লম্বা নখ দিয়ে হাড় থেকে মাংস ছাড়িয়ে নিত। এরপর হাড়গুলো ঝুড়িতে রেখে ঢিবিতে পুঁতে ফেলা হতো। এসব ঢিবি সমাধি ও ধর্মীয় আচার উভয়ের জন্য ব্যবহৃত হতো। পবিত্র দিনে কালুসারা সেখানে সুগন্ধি উদ্ভিদ ও মধু উৎসর্গ করত।

## ইউরোপীয়দের সঙ্গে যোগাযোগ

thumb|249x249px|১৫৬০ সালে ইউরোপীয়দের সঙ্গে যোগাযোগের সময়কার কালুসা রাজ্য/সর্বাধিপত্য
thumb|249x249px|১৭৩৮ সালে অবশিষ্ট রাষ্ট্র (rump state) হিসেবে কালুসা রাজ্য/সর্বাধিপত্য

কালুসা ও ইউরোপীয়দের মধ্যে প্রথম নথিভুক্ত যোগাযোগ ঘটে ১৫১৩ সালে যখন হুয়ান পন্সে দে লেওন মে মাসে ফ্লোরিডার পশ্চিম উপকূলে অবতরণ করেন। সম্ভবত তিনি কালুসাহাচি নদীর মোহনায় নেমেছিলেন। এপ্রিল মাসে ফ্লোরিডা আবিষ্কারের পর। তবে এই অবতরণের আগেই কালুসারা স্প্যানিশদের সম্পর্কে জানত কারণ তারা কিউবাতে স্প্যানিশদের অধীনস্থ হওয়া আদিবাসীদের আশ্রয় দিয়েছিল। স্প্যানিশরা তাদের একটি জাহাজ মেরামতের জন্য কাত করেছিল এবং কালুসারা তাদের সঙ্গে বাণিজ্যের প্রস্তাব দেয়।

দশ দিন পর একজন ব্যক্তি যিনি স্প্যানিশ বলতে পারতেন তিনি পন্সে দে লেওনের জাহাজের কাছে এসে কালুসা প্রধানের আগমন পর্যন্ত অপেক্ষা করতে অনুরোধ করেন। অল্প সময়ের মধ্যেই ২০টি যুদ্ধ ক্যানো স্প্যানিশদের ওপর আক্রমণ চালায়। স্প্যানিশরা কালুসাদের তাড়িয়ে দেয় এবং কয়েকজনকে হত্যা বা বন্দি করে। পরদিন ৮০টি ঢাল আবৃত ক্যানো স্প্যানিশ জাহাজ আক্রমণ করে কিন্তু যুদ্ধের ফল নির্ণায়ক ছিল না। এরপর স্প্যানিশরা সরে গিয়ে পুয়ের্তো রিকোতে ফিরে যায়। ১৫১৭ সালে ফ্রান্সিসকো হার্নান্দেজ দে কর্দোভা ইউকাতান উপদ্বীপ থেকে ফেরার পথে দক্ষিণ-পশ্চিম ফ্লোরিডায় অবতরণ করেন এবং সেখানেও কালুসাদের আক্রমণের মুখে পড়েন। ১৫২১ সালে পন্সে দে লেওন আবার দক্ষিণ-পশ্চিম ফ্লোরিডায় একটি উপনিবেশ স্থাপনের চেষ্টা করেন। কিন্তু কালুসারা স্প্যানিশদের বিতাড়িত করে এবং পন্সে দে লেওন মারাত্মকভাবে আহত হন।

১৫২৮ সালের পানফিলো দে নারভায়েজ অভিযান এবং ১৫৩৯ সালের হার্নান্দো দে সোটো অভিযান উভয়ই কালুসা অঞ্চলের উত্তরে টাম্পা উপসাগরের আশপাশে অবতরণ করে। ডোমিনিকান মিশনারিরা ১৫৪৯ সালে কালুসা অঞ্চলে পৌঁছালেও গোত্রটির শত্রুতার কারণে দ্রুত সরে যায়। ১৫৪০ ও ১৫৫০-এর দশকে ধ্বংসপ্রাপ্ত স্প্যানিশ জাহাজের উদ্ধারকৃত সামগ্রী ও কিছু জীবিত ব্যক্তি কালুসাদের কাছে পৌঁছায়। কালুসাদের সম্পর্কে সবচেয়ে নির্ভরযোগ্য তথ্য পাওয়া যায় এই ধরনের একজন বেঁচে যাওয়া ব্যক্তি হার্নান্দো দে এসকালান্তে ফন্তানেদার লেখা *স্মৃতিকথা* থেকে ।

ফন্তানেদা আনুমানিক ১৫৫০ সালে মাত্র তেরো বছর বয়সে ফ্লোরিডার পূর্ব উপকূলে সম্ভবত ফ্লোরিডা কিজে জাহাজডুবির শিকার হন। যদিও আরও অনেকে বেঁচে গিয়েছিল কিন্তু তারা যে গোত্রের এলাকায় ভিড়েছিল। সেখানে কেবল ফন্তানেদাকেই বাঁচিয়ে রাখা হয়। যোদ্ধারা সব প্রাপ্তবয়স্ক পুরুষকে হত্যা করে। ফন্তানেদা পরবর্তী ১৭ বছর দক্ষিণ ফ্লোরিডার বিভিন্ন গোত্রের সঙ্গে বসবাস করেন। এরপর তাকে মেনেন্দেজ দে আভিলেস অভিযানে খুঁজে পাওয়া যায়।

১৫৬৬ সালে সেন্ট অগাস্টিনের প্রতিষ্ঠাতা পেদ্রো মেনেন্দেজ দে আভিলেস কালুসাদের সঙ্গে যোগাযোগ স্থাপন করেন। তিনি তাদের নেতা কালুস বা কার্লোসের সঙ্গে এক অস্থির শান্তিচুক্তি করেন। মেনেন্দেজ কার্লোসের বোনকে বিয়ে করেন। ধর্মান্তরের সময় তিনি দোনিয়া আন্তোনিয়া নাম গ্রহণ করেন। মেনেন্দেজ কালুসা রাজধানীতে সৈন্যদের একটি ঘাঁটি ও একটি যেসুইট মিশন *সান আন্তোন দে কার্লোস* স্থাপন করেন। তবে দ্রুতই শত্রুতা শুরু হয় এবং স্প্যানিশ সৈন্যরা কার্লোস ও তার উত্তরসূরি ফেলিপে এবং কয়েকজন অভিজাতকে হত্যা করে। ১৫৬৯ সালে তারা দুর্গ ও মিশন পরিত্যাগ করে।

মেনেন্দেজ দে আভিলেসের ঘটনার পর প্রায় এক শতাব্দী ধরে স্প্যানিশ ও কালুসাদের মধ্যে খুব কম যোগাযোগ হয়। ১৬১৪ সালে স্প্যানিশরা আবার এই অঞ্চলে প্রবেশ করে এবং টাম্পা উপসাগরের আশপাশে কালুসা ও স্প্যানিশ মিত্র গোত্রগুলোর মধ্যে সংঘটিত এক যুদ্ধে কালুসাদের ওপর আক্রমণ চালায়। ১৬৮০ সালে কালুসাদের হাতে বন্দি কিছু লোককে মুক্ত করার জন্য পাঠানো একটি স্প্যানিশ অভিযান বাধ্য হয়ে ফিরে যায়। প্রতিবেশী গোত্রগুলো কালুসাদের প্রতিশোধের ভয়ে স্প্যানিশদের পথ দেখাতে অস্বীকার করে। ১৬৯৭ সালে ফ্রান্সিসকান মিশনারিরা কালুসাদের মধ্যে একটি মিশন স্থাপন করলেও কয়েক মাসের মধ্যেই তা পরিত্যক্ত হয়।

১৭০২ সালে স্পেন ও ইংল্যান্ডের মধ্যে যুদ্ধ শুরু হওয়ার পর দাস ধরার অভিযান শুরু করে উচিসে ক্রিক ও ইয়ামাসি আদিবাসীরা যারা ক্যারোলাইনা প্রদেশের মিত্র ছিল। ক্যারোলাইনা উপনিবেশবাসীরা ক্রিক ও ইয়ামাসিদের আগ্নেয়াস্ত্র সরবরাহ করত। কিন্তু ইউরোপীয়দের থেকে নিজেদের বিচ্ছিন্ন রাখা কালুসাদের কাছে কোনো আগ্নেয়াস্ত্র ছিল না। ইউরোপীয় যোগাযোগের ফলে আমেরিকায় আসা নতুন সংক্রামক রোগ এবং দাস ধরার অভিযানে বিধ্বস্ত হয়ে অবশিষ্ট কালুসারা দক্ষিণ ও পূর্বদিকে সরে যায়।

১৭১১ সালে স্প্যানিশরা ২৭০ জন আদিবাসীকে (যাদের মধ্যে বহু কালুসা ছিল ফ্লোরিডা কিজ থেকে) কিউবায় সরিয়ে নিতে সহায়তা করে। সেখানে পৌঁছানোর পর অল্প সময়ের মধ্যেই প্রায় ২০০ জন মারা যায়। প্রায় ১,৭০০ জনকে ফ্লোরিডায় রেখে যাওয়া হয়। ১৭৪৩ সালে স্প্যানিশরা বিসকেইন উপসাগরে একটি মিশন স্থাপন করে যেখানে কালুসাসহ বিভিন্ন গোত্রের অবশিষ্ট সদস্যরা জড়ো হয়েছিল। তবে কয়েক মাসের মধ্যেই মিশনটি বন্ধ হয়ে যায়।

১৭৬৩ সালে স্পেন যখন ফ্লোরিডা গ্রেট ব্রিটেনের রাজ্যের কাছে হস্তান্তর করে তখন দক্ষিণ ফ্লোরিডার অবশিষ্ট আদিবাসী গোত্রগুলোকে স্প্যানিশরা কিউবায় স্থানান্তর করে যার মাধ্যমে অঞ্চলটি থেকে তাদের সম্পূর্ণ অপসারণ সম্পন্ন হয়। যদিও কিছু কালুসা ব্যক্তি থেকে গিয়ে সেমিনোলদের মধ্যে বিলীন হয়ে থাকতে পারে  তবে এর কোনো নথিভুক্ত প্রমাণ নেই। ১৮ শতক থেকে ১৯ শতকের মধ্যভাগ পর্যন্ত দক্ষিণ-পশ্চিম ফ্লোরিডা উপকূলে কিউবান মাছ ধরার শিবির (''রাঞ্চো'') পরিচালিত হতো। সেখানে কাজ করা কিছু স্প্যানিশ আদিবাসী প্রায়ই মিশ্র বংশোদ্ভূতসম্ভবত কালুসাদের বংশধর ছিল।

## তথ্যসূত্র

## বহিঃসংযোগ

* 
* Bullen, Adelaide K. (1965). "Florida Indians of Past and Present", in Carson, Ruby Leach and Tebeau, Charlton. *Florida from Indian trail to space age: a history*. (Vol. I, pp.&nbsp;317–350). Southern Publishing Company.
* Goggin, John M., and William C. Sturtevant. (1964). "The Calusa: A Stratified, Nonagricultural Society (With Notes on Sibling Marriage)." In *Explorations in Cultural Anthropology: Essays Presented to George Peter Murdock*. Ed. Ward H. Goodenough. New York: McGraw-Hill, 179–219.
* 
* Granberry, Julian. (2011). "''The Calusa: Linguistic and Cultural Relationships''". Tuscaloosa, Alabama: The University of Alabama Press.
* Hann, John, ed. & trans. (1991). *Missions to the Calusa*. University of Florida Press.
* Hann, John H. (2003). *Indians of Central and South Florida: 1513–1763*. University Press of Florida. 
* MacMahon, Darcie A. and William H. Marquardt. (2004). *The Calusa and Their Legacy: South Florida People and Their Environments.* University Press of Florida. 
* Mahon, John K. (1985). *History of the Second Seminole War 1835–1842* (Revised Edition). University Presses of Florida.
* Marquardt, William H. (1992). ed. *Culture and Environment in the Domain of the Calusa.* Institute of Archaeology and Paleoenvironmental Studies Monograph #1. University of Florida.
* Marquardt, William H. (2004). "Calusa". In R. D. Fogelson (Ed.), *Handbook of North American Indians: Southeast* (Vol. 14, pp.&nbsp;204–212). Smithsonian Institution.
* Milanich, Jerald. (1993). ed. "Chapter 10. The Caloosahatchee Region". *Florida Historical Contexts*. State of Florida Division of Historical Resources. in http://dhr.dos.state.fl.us/facts/reports/contexts/wwwcalch.pdf &nbsp;– retrieved March 29, 2006
* Milanich, Jerald T. (1994). *Archaeology of Precolumbian Florida*. University Press of Florida. 
* Milanich, Jerald T. (1995). *Florida Indians and the Invasion from Europe*. University Press of Florida. 
* Milanich, Jerald T. (1998). *Florida's Indians From Ancient Time to the Present*. University Press of Florida.
* Widmer, Randolph J. (1998). *The Evolution of the Calusa: A Nonagricultural Chiefdom on the Southwest Florida Coast.* University of Alabama Press. 
*